DECRETO 220/2011, do 17 de novembro, polo que se modifica o Decreto 307/2009, do 28 de maio, polo que se establece a estrutura orgánica desta consellería.
Consellería de Facenda — I. Disposicións xerais — 01/12/2011

Como consecuencia da nova organización da Administración da Comunidade Autónoma establecida polo Decreto 79/2009, do 19 de abril, polo que se establece a estrutura orgánica da Xunta de Galicia; do Decreto 83/2009, do 21 de abril, polo que se fixa a estrutura orgánica dos seus departamentos e do Decreto 245/2009, do 30 de abril, polo que se regulan as súas delegacións territoriais; ditouse o Decreto 307/2009, do 28 de maio, polo que se establece a estrutura orgánica da Consellería de Facenda, publicado no
Diario Oficial de Galicia
núm. 106, do 2 de xuño.
Con posterioridade realizáronse modificacións da estrutura orgánica da consellería mediante o Decreto 199/2010, do 16 de decembro (
Diario Oficial de Galicia
núm. 241, do 17 de decembro) e o Decreto 59/2011, do 17 de marzo (
Diario Oficial de Galicia
núm. 68, do 6 de abril).
A primeira modificación que se propón mediante este decreto é a supresión do Servizo de Réxime Interior, da Secretaría Xeral Técnica e do Patrimonio, ao que estaban atribuídas, fundamentalmente, as tarefas de rexistro da documentación da consellería. En efecto, nos últimos anos producíronse importantes novidades normativas en relación co acceso dos/as cidadáns/ás aos rexistros electrónicos da Xunta de Galicia: o Decreto 164/2005, do 16 de xuño, polo que se regulan e determinan as oficinas de rexistro propias ou concertadas da Administración da Comunidade Autónoma de Galicia, se crea o Rexistro Telemático da Xunta de Galicia e se regula a atención ao cidadán; o Decreto 198/2010, do 2 de decembro, polo que se regula o desenvolvemento da Administración electrónica na Xunta de Galicia e nas entidades dela dependentes ou a recente Orde do 15 de setembro de 2011 pola que se aproba a posta en funcionamento da sede electrónica da Xunta de Galicia, e o máis recente Decreto 191/2011, do 22 de setembro, de organización e funcionamento dos rexistros da Administración xeral e das entidades instrumentais da Comunidade Autónoma de Galicia. En consecuencia, as funcións de rexistro simplificáronse substancialmente, a través do uso de medios electrónicos e da centralización imposta pola normativa citada. Non se considera necesario, polo tanto, manter a existencia do Servizo de Réxime Interior, ben que deben atribuírse a outra unidade as funcións de distribución interna de documentación e de tramitación de expedientes de concesión de anticipos, que viña desenvolvendo esa unidade. Estas funcións pasan a ser exercidas polo Servizo de Control Orzamentario e Contratación, dependente da Vicesecretaría Xeral.
No que se refire á modificación do artigo 21 do decreto, a xustificación deriva das reformas operadas na normativa básica estatal, en particular a través do Real decreto lei 11/2010, do 9 de xullo, de órganos de goberno e outros aspectos do réxime xurídico das caixas de aforros, e do Real decreto lei 2/2011, do 18 de febreiro, para o reforzamento do sistema financeiro.
A aplicación destas normas supuxo o traspaso da actividade financeira das caixas de aforros a entidades de carácter bancario, a través das cales pasan a realizar o «exercicio indirecto da actividade financeira». Adicionalmente, nos próximos meses, a maioría destas caixas de aforros vanse transformar en fundacións de carácter especial, dedicándose, en exclusiva, á obra social.
Tendo en conta que a comunidade autónoma carece de competencias sobre a actividade financeira das entidades bancarias, cómpre reducir a estrutura da Subdirección Xeral de Supervisión de Caixas de Aforro e Entidades Financeiras, adaptándoa ás competencias que se mantén. Neste sentido, concéntranse nun só servizo as competencias que antes aparecían distribuídas entre dous servizos, eliminándose o outro.
De acordo co exposto, por proposta da conselleira de Facenda, cos preceptivos informes favorables e logo de deliberación do Consello da Xunta de Galicia na súa reunión do día dezasete de novembro de dous mil once,
Artigo 1.
Modifícase o artigo 6 do Decreto 307/2009, do 28 de maio, polo que se establece a estrutura orgánica da Consellería de Facenda, que pasa a ter a seguinte redacción:
«Artigo 6.
Funcións e estrutura
.
1. A Vicesecretaría Xeral, con nivel orgánico de subdirección xeral, exercerá as seguintes funcións:
– Prestar asistencia ao/á secretario/a xeral técnico/a e do Patrimonio en cantos asuntos este/a lle encomende para a coordinación dos servizos.
– Coordinar a elaboración do anteproxecto de orzamentos da consellería, propoñer as actuacións concernentes ao réxime interno dos servizos da consellería e cantas disposicións afecten o seu funcionamento.
2. Contará coas seguintes unidades administrativas con nivel orgánico de servizo:
2.1. O Servizo de Xestión de Persoal, ao que corresponde a xestión, control e coordinación de persoal dos servizos centrais e dos departamentos territoriais da consellería, a programación das necesidades do persoal dela e as funcións de habilitación dos gastos de persoal.
2.2. O Servizo de Control Orzamentario, Contratación e Réxime Interior, que realizará as seguintes funcións:
– O seguimento e a coordinación da execución orzamentaria e da contratación administrativa.
– A distribución interna da documentación.
– A tramitación de expedientes de concesión de anticipos ao persoal.
2.3. O Servizo de Xestión Económica, que realizará a tramitación económico-administrativa dos expedientes de gasto.»
Artigo 2.
Modifícase o artigo 21.2.2 do Decreto 307/2009, do 28 de maio, polo que se establece a estrutura orgánica da Consellería de Facenda, que pasa a ter a seguinte redacción:
«2.2. A Subdirección Xeral de Supervisión de Caixas de Aforro e Entidades Financeiras, que exercerá as seguintes funcións:
– As de análise, supervisión, inspección financeira e sanción en materia de caixas de aforro e outras entidades financeiras.
– O control e supervisión dos acordos e actuacións das caixas de aforro galegas, relativos á obra social e, en particular, os relativos á aprobación dos orzamentos anuais da obra social, ás súas modificacións, á súa liquidación e á creación de novas obras benéfico-sociais.
– O control e supervisión dos investimentos e gastos en obra benéfico-social realizados en Galicia polas caixas de aforro foráneas.
– O mantemento dos rexistros existentes na materia.
– O informe das consultas e a proposta de resolución de autorizacións e, en xeral, cantas funcións lle atribúa á dirección xeral a lexislación vixente sobre estas materias.
– Control e supervisión dos procesos electorais e do funcionamento dos órganos de goberno das caixas de aforro galegas.
– A colaboración e coordinación con outras autoridades, órganos, organismos ou entes que teñan encomendadas funcións supervisoras de caixas de aforros e outras entidades financeiras.
– Aqueloutras que puidesen corresponderlle á Comunidade Autónoma de Galicia en materia de ordenación de crédito e banca.
– Supervisión e control das mutualidades de previsión social non integradas na Seguridade Social, así como doutras entidades aseguradoras.
– Supervisión e control da mediación de seguros e reaseguros privados.
– As de protección da clientela das entidades financeiras, aseguradoras e de mediación, sobre as que ten competencia a comunidade autónoma.
Da Subdirección Xeral de Supervisión de Caixas de Aforro e Entidades Financeiras dependerán os seguintes servizos:
2.2.1. O Servizo de Control e Supervisión de Entidades Financeiras, que será o encargado da vixilancia do cumprimento da normativa aplicable ás entidades baixo a súa supervisión, da realización dos informes periódicos sobre a evolución económico-financeira das mesmas entidades, de informar sobre as consultas que se lle formulen e do desempeño das funcións relativas á obra benéfico-social.
2.2.2. O Servizo de Supervisión e Inspección de Entidades e Mediadores de Seguros, que terá ao seu cargo o desenvolvemento de todas as funcións que lle correspondan á comunidade autónoma en materia de supervisión, xestión de rexistros oficiais, protección da clientela, inspección e réxime sancionador de mutualidades de previsión social non integradas na Seguridade Social e doutras entidades aseguradoras, así como de mediación de seguros e reaseguros privados».
Disposición derrogatoria.
Quedan derrogadas todas as disposicións de igual ou inferior rango que se opoñan ao disposto neste decreto.
Disposición derradeira primeira.
A estrutura orgánica que se establece neste decreto non suporá aumento de gasto.
Disposición derradeira segunda.
A Consellería de Facenda proporá as modificacións que procedan na relación de postos de traballo, derivadas da modificación da estrutura orgánica que se establece neste decreto.
Así mesmo, facúltase a persoa titular da Consellería de Facenda para ditar os actos e adoptar as medidas que sexan necesarios para a acomodación do persoal á estrutura establecida neste decreto ou derivada dela, así como as que cumpran para o seu desenvolvemento e execución.
Disposición derradeira terceira.
Este decreto entrará en vigor o día seguinte ao da súa publicación no
Diario Oficial de Galicia
.
Santiago de Compostela, dezasete de novembro de dous mil once.